b'\n_START_ARTICLE_\nBl\xc3\xa5maskehornravn\n_START_SECTION_\nBiologi\n_START_PARAGRAPH_\nBl\xc3\xa5maskehornravn er en stor standfugl p\xc3\xa5 cirka 90\xe2\x80\x93100 cm. Hannene veier omkring 4 000 g og er noe st\xc3\xb8rre enn hunnene. Fj\xc3\xa6rdrakten er sort med hvite prim\xc3\xa6rfj\xc3\xa6r. Vingene er brede og h\xc3\xa5ndsvingfj\xc3\xa6ra fri. Hannene har bl\xc3\xa5 bar hud rundt \xc3\xb8ynene, r\xc3\xb8d halshud og r\xc3\xb8d strupepose med en prominent bl\xc3\xa5 flekk. Strupeposen kan bl\xc3\xa5ses opp. Det enorme nebbet er langt og har prominent hjelm p\xc3\xa5 overnebbet, hvis innerste del er gult. Resten av nebbet er tiln\xc3\xa6rmet sort Hunnene har helt bl\xc3\xa5 halshud og strupepose, og hjelmen p\xc3\xa5 overnebbet er litt mindre prominent._NEWLINE_Bl\xc3\xa5maskehornravn s\xc3\xb8ker til t\xc3\xb8rrere habitat enn r\xc3\xb8dmaskehornravnen og er utbredt i Sahelbeltet i Afrika, der den trives p\xc3\xa5 savanne og i semit\xc3\xb8rr halv\xc3\xb8rken, i h\xc3\xb8yder opp til 3 257 moh i Etiopia. Fuglene er hovedsakelig standfugler. Arten eter et bredt utvalg av virveldyr og virvell\xc3\xb8se dyr, som \xc3\xb8gler, biller og larver. Arten eter ogs\xc3\xa5 \xc3\xa5tsler og noe frukt. Som regel leter fuglene etter mat parvis eller som ei familiegruppe p\xc3\xa5 tre, men ikke-hekkende voksne fugler og ungfugler kan samle seg i grupper p\xc3\xa5 opp mot 14 individer n\xc3\xa5r de eter._NEWLINE_Lite er kjent om hekkebiologien. Hunnene legger i juni\xe2\x80\x93august i Vest-Afrika, s\xc3\xa5 tidlig som januar i Nigeria og Uganda, og s\xc3\xa5 sent som november i Kenya. Par er territoriale, og det er kjent at fuglene kan ha territoriale kamper med hjelmstanging. Redet bygges i et naturlig hulrom i et h\xc3\xb8yt tre, spesielt i baobab (Adansonia), eller mer sjelden i hulrom i steinformasjoner. Hannen bringer byggematerialene, som regel t\xc3\xb8rt l\xc3\xb8v og lignende. Inngangen forsegles ikke. Hunnen legger 1\xe2\x80\x932 egg, men bare ett avkom n\xc3\xa5r flygedyktig alder. Inkubasjonstiden tar cirka 37\xe2\x80\x9341 dager og avkommet blir flygedyktig etter cirka 80\xe2\x80\x9390 dager. Hannen mater hunnen mens hun ruger. Fra ungen er omkring 21\xe2\x80\x9333 dager gammel bidrar begge foreldrene med matingen.'